Gigaba ‘te siek’ om te sê of hy oor Guptas gejok hetAjay en Atul Gupta (Foto: ANA) LP’s het Woensdag Malusi Gigaba, minister van binnelandse sake, ŉ “patologiese leuenaar” genoem nadat hy versuim het om in die nasionale vergadering te verskyn en vrae te beantwoord oor die burgerskapstatus van die omstrede Gupta-familie. Speaker Baleka Mbete het ŉ brief van Gigaba se kantoor voorgehou en gesê hy “moes na die dokter jaag” en kon daarom nie die vraag-en-antwoordsessie vir ministers bywoon nie. Maroela Media het vroeër berig Gigaba het Dinsdag ontken dat Ajay en Atul Gupta Suid-Afrikaanse burgerskap ontvang het. Ajay en Atul is twee van drie Indiër broers wat na bewering miljarde uit staatskontrakte verdien het danksy hul vriendskap met oudpres. Jacob Zuma en sy familie. Die Onafhanklike Verkiesingskommissie het Woensdag bevestig dat Atul Gupta geregistreer is om in die land te stem – wat beteken dat hy oor ŉ Suid-Afrikaanse identiteitsnommer beskik en inderdaad ŉ burger is. “Minister Gigaba is ŉ patologiese leuenaar,” het EFF-LP Mbuyiseni Ndlozi Woensdag gesê. Hy bevraagteken die minister se beskikbaarheid om oor die saak gepols te word. Speaker Baleka Mbete het daarop aangedring dat Ndlozi die uitlating terugtrek. Ndlozi het egter geweier en is uit die vergadering geskop. “As jy sulke leuenaars gaan beskerm, dan gaan jy in ernstige moeilikheid kom,” het EFF-hoofsweep Floyd Shivambu gewaarsku. Shivambu is daarna ook uit die vergadering geskop. Die DA het voorgestel dat die vrae aan Gigaba uitgestel word sodat hy voor LP’s kan verskyn en aanspreeklik gehou kan word vir bewerings dat hy gejok het oor die Guptas se burgerskap. Die ANC het ingestem dat die vrae uitgestel kan word.